# Cyfarwyddwr Prosiect

## Oriel Genedlaethol Celf Gyfoes i Gymru

Swydd Llywodraeth Cymru sy’n cael ei gontractio gan Gyngor Celfyddydau Cymru

### Disgrifiad o'r Swydd

|  |  |  |
| --- | --- | --- |
| Tâl y contract: |  | £60,899 – £77,553 y flwyddyn (contractwr hunangyflogedig / cyfnod penodol o 2 flynedd) |
| Tîm: |  | Oriel Genedlaethol Celf Gyfoes i Gymru |
| Adrodd: |  | Cyfarwyddwr Gweithrediadau – Gwasanaethau Ariannu (Cyngor Celfyddydau Cymru) / Cadeirydd Annibynnol Bwrdd y Prosiect  |
| Rheoli: |  | Tîm y Prosiect  |
| Lleoliad: |  | Hyblyg  |
| Teithio: |  | Aml |

### Cyngor Celfyddydau Cymru

Elusen annibynnol yw Cyngor Celfyddydau Cymru, a sefydlwyd drwy Siarter Frenhinol ym 1994. Ni yw'r corff cyhoeddus cenedlaethol sy’n ariannu a datblygu'r celfyddydau yng Nghymru.

Mae ein gweledigaeth o Gymru greadigol lle mae'r celfyddydau yn ganolog i fywyd a lles y genedl, gan wneud ein gwlad yn lle cyffrous a bywiog i fyw a gweithio ynddi ac ymweld â hi.

Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan at gynulleidfaoedd ac i ysbrydoli cynulleidfaoedd. Ein gwaith ni yw creu'r amgylchedd lle gall artistiaid uchelgeisiol a mentrus dyfu a ffynnu, a lle bo cynifer o bobl â phosibl yn mwynhau’r celfyddydau a chymryd rhan ynddynt.

### Am y swydd hon

Bydd Cyfarwyddwr y Prosiect yn arwain ar faterion gweithredol a strategol mewn perthynas â'r prosiect newydd a noddir gan Lywodraeth Cymru i sefydlu Oriel Genedlaethol Celf Gyfoes i Gymru.

Dyma gyfle amlwg sy'n cynnwys rheoli rhanddeiliaid sylweddol mewn perthynas â'r llywodraeth, partneriaid allweddol wrth gyflawni gan gynnwys sefydliadau cenedlaethol eraill, a sector y celfyddydau cyfoes yng Nghymru ac yn rhyngwladol.

Bydd Cyfarwyddwr y Prosiect yn rhoi arweiniad i Fwrdd y Prosiect wrth gyflwyno'r prosiect cenedlaethol cyffrous hwn sy'n cynnwys rhwydwaith o orielau a ddosberthir ar draws Cymru gyfan, brand newydd sydd â phroffil rhyngwladol, llwyfannau digidol a fydd yn ategu’r orielau a datblygu safle angor newydd.

Bydd gofyn i Gyfarwyddwr Prosiect yr Oriel Genedlaethol Celf Gyfoes i Gymru

weithredu'n hyderus ar lefel uwch, gan weithio ar y cyd â'r uwch dimau arwain ar draws y partneriaid cenedlaethol a Chyrff a Noddir gan Lywodraeth Cymru, gan wneud penderfyniadau gweithredol ar lefel uwch i Fwrdd Prosiect yr Oriel Genedlaethol Celf Gyfoes i Gymru.

Bydd Cyfarwyddwr y Prosiect yn arwain y gwaith o gyflwyno a gweithredu Cynllun Prosiect yr Oriel Genedlaethol Celf Gyfoes i Gymru gan sicrhau bod rheolaeth effeithiol o gyllid, adnoddau a phobl a sicrhau bod busnes prosiect yr Oriel Genedlaethol Celf Gyfoes i Gymru yn cael ei reoli mewn modd atebol a phriodol.

Bydd Cyfarwyddwr y Prosiect yn rhoi cyngor hygyrch ac arbenigol ar fusnes a gweinyddu'r prosiect cenedlaethol newydd hwn ac mae'n rhaid iddo allu siarad ag awdurdod o fewn cyd-destun rhyngwladol am ddatblygiadau cyfalaf diwylliannol sydd â phroffil uchel.

### Prif gyfrifoldebau

Llywodraethu a Rheoli’n Gorfforaethol brosiect Oriel Genedlaethol Celf Gyfoes i Gymru– bydd yn atebol am gyflawni Oriel Genedlaethol Celf Gyfoes i Gymru

* gweithio gyda Chadeirydd Bwrdd y Prosiect a Phrif Weithredwyr partneriaid cenedlaethol
* darparu cyngor proffesiynol ar lefel uchel i'r orielau sy'n cymryd rhan ledled Cymru am eu hailddatblygiadau cyfalaf
* goruchwylio rheoli arian grant Llywodraeth Cymru, arwain y prosesau rheoli corfforaethol a monitro prosesau sy'n sail i'r buddsoddiad
* denu rhagor o fuddsoddi i’r prosiect o ystod o ffynonellau gan gynnwys nawdd masnachol a dyngarol
* ehangu'r trefniadau llywodraethu presennol drwy gyfnodau nesaf y prosiect

2. Cydraddoldeb – gan sicrhau'n unigol ac ar y cyd ar ran Bwrdd y Prosiect fod prosiect yr Oriel Genedlaethol Celf Gyfoes i Gymru yn coleddu egwyddorion a blaenoriaethau democratiaeth ddiwylliannol, ehangu ymgysylltiad a Chynllun Gweithredu Gwrth-hiliol Cymru gan Lywodraeth Cymru.

3. Gwybodaeth arbenigol – rhaid gallu cynnig cyngor awdurdodol a gwybodaeth arbenigol am fuddsoddiadau cyfalaf mawr a phrosiectau celfyddydol rhyngwladol sydd â phroffil uchel.

4. Datblygu adnoddau – y gallu i ddylanwadu a negodi gyda phartneriaid a rhanddeiliaid i ddatblygu buddsoddiad ychwanegol i gefnogi'r gwaith o gyflawni prosiect yr Oriel Genedlaethol Celf Gyfoes i Gymru.

5. Partneriaethau – adeiladu a chynnal cysylltiadau ar lefel uwch gyda chyrff ac asiantaethau lleol, cenedlaethol a rhyngwladol.

6. Ymchwil, data a gwybodaeth – goruchwylio cyflwyno rhaglen gynhwysfawr o wybodaeth fusnes, casglu data, ymchwil a gwerthuso mewn perthynas â phrosiect yr Oriel Genedlaethol Celf Gyfoes i Gymru.

7. Rheolaeth – atebol am sicrhau’r defnydd effeithiol a phriodol o adnoddau ariannol, dynol a chorfforol. Bydd hyn yn cynnwys:

* cefnogi a mentora staff (cynorthwyo wrth gynllunio, rheoli a darparu gwaith, hyfforddiant a datblygiad proffesiynol)
* rheolaeth gyllidebol effeithiol ac atebol
* monitro cynnydd, adrodd i Fwrdd y Prosiect
* rheoli unrhyw staff a recriwtir i gyflawni darpariaeth a chynlluniau Bwrdd y Prosiect
* rheoli unrhyw gontractau mewn perthynas â phrosiect yr Oriel Genedlaethol Celf Gyfoes i Gymru.
* llesiant a chynaliadwyedd – yn annog dull rheoli sy'n croesawu ymrwymiad cadarnhaol i nodau llesiant Llywodraeth Cymru

9. Rheoli perygl – drwy sicrhau:

* y cymerir camau priodol i adnabod, rheoli ac adrodd am beryglon yn eich maes o gyfrifoldeb

10. Eiriolaeth – hyrwyddo proffil yr Oriel Genedlaethol Celf Gyfoes i Gymru a'r gweithgareddau y mae'n eu cefnogi gyda gwleidyddion, y cyfryngau, cymunedau ac eraill

11. Hyblygrwydd – a chwithau’n uwch-aelod o staff, bydd yn ofynnol yn aml i chi weithio ar draws Cymru y tu allan i oriau gwaith arferol – mae’r cyfrifoldebau hefyd yn gofyn am deithio rhyngwladol achlysurol

12. Cydymffurfiaeth gorfforaethol – cadw at y polisïau hynny sy'n amddiffyn staff rhag ymberyglu o ran risgiau a digwyddiadau adroddadwy. Mae'r rhain yn cynnwys Rheoliadau Gwrth-Dwyll, Diogelu Data Cyffredinol, Safonau'r Gymraeg, Llesiant Cenedlaethau'r Dyfodol a Diogelwch Seiber / Defnydd o TGCh. (Mae cyfrifoldebau staff yn cael eu diffinio ym mholisïau perthnasol Cyngor Celfyddydau Cymru.)

13. Dyletswyddau ychwanegol – unrhyw ddyletswyddau rhesymol sy'n gyson â'r uchod.

Y Gymraeg

**Mae sgiliau Cymraeg yn ddymunol**

Sgiliau yn y Gymraeg yw rhai o'r sgiliau a fydd yn eich cynorthwyo chi i gyflawni dyletswyddau'r swydd mewn ffordd foddhaol, ond nad ydynt yn hanfodol i’r swydd. Fodd bynnag, byddant yn ychwanegu sgil werthfawr a fydd yn cryfhau gallu'r prosiect yn ei gyfanrwydd i gynnig gwasanaeth dwyieithog sy’n effeithiol ac effeithlon.

Sut i wneud cais

Os ydych yn dymuno cael gwybod rhagor am y swydd neu os hoffech gael trafodaeth anffurfiol, mae croeso i chi gysylltu â richard.nicholls@celf.cymru

Dylech ymgeisio drwy gyflwyno CV a llythyr esboniadol byr (dim rhagor na dwy ochr o A4) sy’n mynd i'r afael â gofynion y swydd, ynghyd â manylion cyswllt dau ganolwr a Ffurflen Monitro Cydraddoldeb, Amrywiaeth a Chynhwysiant. Os hoffech gyflwyno eich cais mewn fformat arall, fel ar ffurf nodyn llais neu fideo yn yr Arwyddeg, cysylltwch â ni'n gyntaf.

Dylid anfon ceisiadau at: richard.nicholls@celf.cymru erbyn hanner dydd ar **10 Mawrth 2023.**

Rydym ni’n annog a chroesawu'n gynnes geisiadau gan bobl sy’n ddiwylliannol ac ethnig amrywiol a chan grwpiau sydd heb gynrychiolaeth ddigonol. Mae ceisiadau'n cael eu croesawu yn Gymraeg neu yn Saesneg a byddwn yn gohebu â chi yn eich dewis iaith. Ni chaiff ceisiadau sy'n cael eu cyflwyno yn y Gymraeg eu trin yn llai ffafriol na cheisiadau sydd wedi'u cyflwyno yn Saesneg. Ein nod yw cymryd camau cadarnhaol i sicrhau bod pob ymgeisydd yn cael eu dewis ar gyfer swyddi gwag ar gownt eu haddasrwydd ar gyfer y swydd yn unig.

Dyddiad cyfweld

I'w gadarnhau

### Gwybodaeth, profiad a phriodoleddau

Rydym am ddenu arweinydd cryf a chredadwy sydd â phrofiad o reoli prosiectau cyfalaf sydd â phroffil uchel, ymrwymiad i egwyddorion gwasanaeth cyhoeddus agored ac atebol, a'r ddawn i weithio gydag ystod amrywiol o randdeiliaid.

Mae'r partneriaid sy'n rhan o'r Oriel Genedlaethol Celf Gyfoes i Gymru yn dyheu am fod yn grŵp arloesol a blaengar o bartneriaid sy’n cydweithio â'n gilydd i sicrhau ein bod yn effeithlon, yn effeithiol ac yn ddefnyddiol.

Hefyd mae'r swydd hon yn gofyn am y wybodaeth, y profiad a'r priodoleddau penodol canlynol. Bydd ymgeiswyr yn cael eu hasesu yn erbyn y meini prawf hanfodol a dymunol a nodir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Angerdd dros y celfyddydau a'r weledigaeth i ddatblygu mentrau a strategaethau sy'n hyrwyddo gwaith Bwrdd Prosiect yr Oriel Gelf Gyfoes Genedlaethol i Gymru
* Dealltwriaeth ymarferol fanwl o reoli arian cyhoeddus
* Hanes cryf ac amlwg o gyflwyno buddsoddiadau cyfalaf ar raddfa fawr yn ddelfrydol yn y celfyddydau
* Bod yn gyfarwydd â dadansoddi a dehongli cynlluniau busnes a gwybodaeth ariannol
* Dealltwriaeth drylwyr o faterion cydraddoldeb i’w gwireddu’n ymarferol mewn prosiectau o arwyddocâd cenedlaethol
* Dealltwriaeth drylwyr o'r rhwymedigaethau rheoleiddio sy'n berthnasol i gyrff cyhoeddus gan gynnwys strwythurau llywodraethu
 |  |
| **Medrau** | * Sgiliau TG a gweinyddol digonol
 | * Sgiliau Prince 2 neu offeryn cydnabyddedig arall i reoli prosiectau
 |
| **Profiad** | * Profiad proffesiynol sylweddol ar lefel rheolwr uwch o fewn y celfyddydau neu brosiectau cyfalaf mawr a ariennir yn gyhoeddus
* Profiad o ddarparu a/ neu fonitro prosiectau cyfalaf sylweddol
* Profiad o gynllunio a rheoli prosiectau
* Profiad o gychwyn, datblygu a gweithredu polisi
* Dealltwriaeth ariannol a busnes sylweddol – y gallu i gynllunio a rheoli cyllidebau ac asesu a nodi problemau a mynd i'r afael â materion ariannol a gweithredol yn y celfyddydau
 |  |
| **Priodoleddau** | * Yr awdurdod personol i weithredu gyda hygrededd ar lefel rheolwr uwch a'r hyblygrwydd i weithio'n effeithiol ar draws timau sy’n arwain sefydliadau allweddol
* Sgiliau cyfathrebu llafar ac ysgrifenedig rhagorol – y gallu i fod yn eiriolwr a negodwr effeithiol sy’n gallu dwyn perswâd ar bobl
* Sgiliau arwain a rheoli rhagorol, a'r profiad i ysbrydoli, mentora a chefnogi staff
* Ymrwymiad i ddatblygiad proffesiynol parhaus
* Y gallu a'r parodrwydd i deithio'n aml ledled Cymru, ar draws Prydain ac ambell dro dramor ac i weithio oriau anghymdeithasol fel mae'r angen yn codi (gallai hyn fod yn ofyniad misol o leiaf)
 |  |
| **Y Gymraeg** |  | * Rhuglder yn y Gymraeg (yn ysgrifenedig a llafar)
 |